《谢人寄茶》
宋代·王洋

建溪珪璧能圆方，万钱一啜人轻偿。
奔胜千里羞贡篚，天应不数金钱纲。
侯家钱如大国楚，陵肉渑浆推大户。
早知烦滞厌膏粱，贵此新香两三数。
一朝百室困干戈，在十于今或去五。
老工既死无黄刑，仿佛儿孙追故步。
谁令远寄山泽仙，来洗沈疴太华巅。
攻顽治癣恨无术，且共山头玉井莲。
仇勤更语抱琴客，不用君归人未眠。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。